Είναι γεγονός ότι οι υδατάνθρακες έχουν καθιερωθεί στη συνείδηση πολλών ως εχθροί της απώλειας βάρους και ως μια κατηγορία τροφίμων που θα πρέπει να αποφεύγεται. Πρόκειται όμως για λανθασμένη αντίληψη. Στην πραγματικότητα οι υδατάνθρακες είναι πάρα πολύ ωφέλιμοι για την υγεία μας, καθώς αποτελούν πρώτα και κύρια τη βασική πηγή ενέργειας του οργανισμού. Σύμφωνα με παγκόσμιες διατροφικές συστάσεις, περίπου το 45%-65% των συνολικών ημερήσιων θερμίδων θα πρέπει να προέρχεται από τους υδατάνθρακες. Έτσι για μια μέση διατροφή 2000 θερμίδων την ημέρα, αυτό μεταφράζεται σε 225 – 325 g υδατανθράκων. Επιπλέον, μελέτες έχουν δείξει ότι τα προϊόντα ολικής άλεσης και οι φυτικές ίνες μειώνουν τον κίνδυνο καρδιαγγειακών νοσημάτων, ενώ επίσης προστατεύουν από την παχυσαρκία και τον διαβήτη τύπου 2. Ειδικά οι φυτικές ίνες βοηθούν και στο πεπτικό σύστημα, ενώ εν γένει η κατανάλωση άφθονων φρούτων, λαχανικών και δημητριακών ολικής άλεσης βοηθά στον έλεγχο του βάρους – δεδομένο που ανατρέπει τη θεωρία περί διαιτών χαμηλών υδατανθράκων για απώλεια βάρους. Οι υδατάνθρακες λοιπόν κατέχουν δικαιωματικά μια σημαντική θέση στην καθημερινή μας διατροφή, αρκεί να ξέρουμε να διαλέγουμε τους σωστούς τύπους τους, καθώς δεν είναι όλοι το ίδιο. Προκειμένου να ενσωματώσετε τους σωστούς υδατάνθρακες και με τον σωστό τρόπο στη διατροφή σας, καλό θα είναι να συμβουλευθείτε τον διαιτολόγο σας ο οποίος θα διαμορφώσει και το συνολικό διατροφικό σας πλάνο, σύμφωνα με τις ανάγκες σας. Παρακάτω σας δίνουμε μερικές απλές συμβουλές: Δώστε έμφαση σε φρούτα και λαχανικά πλούσια σε φυτικές ίνες. Επιλέξτε δημητριακά ολικής άλεσης, καθώς και ψευτο-δημητριακά (π.χ. κινόα, φαγόπυρο, αμάρανθος). Αυξήστε την κατανάλωση οσπρίων. Περιορίστε την κατανάλωση πρόσθετων σακχάρων, όπως αυτών που περιέχονται σε επεξεργασμένα τρόφιμα και αναψυκτικά.